མདོར་ན་བོད་པའི་ངོས་ནས་ནུབ་ཕྱོགས་པའི་ལུས་ངག་ཡིད་གསུམ་གྱི་བྱ་སྤྱོད་ལ་ལད་ཟློས་ཤུགས་ཆེ་བྱེད་བཞིན་པའི་སྐབས་ཤིག་ཡིན་ཡང་།དོན་དུ་མཁས་པའི་དབང་པོ་དགེ་འདུན་ཆོས་འཕེལ་གྱིས།དྲང་པོའི་མི་ལ་འཁྱོག་པའི་ལམ་སྟོན་པ།།སྐྲ་སེར་སྤྲེ་འུའི་རིགས་ལ་དོགས་ཟོན་མཛོད།།ཞེས་པ་ལྟར།ནུབ་ཕྱོགས་པར་བློས་ལིང་འགེལ་བྱེད་པའི་བསམ་བློ་ལ་བསྐྱར་ཞིབ་ཅིག་བྱེད་དགོས་པའི་དུས་ལ་བབ་ཡོད།གོང་གི་མཚན་འཁོད་པ་དག་ལ་མཚོན་ན་སྐྱོན་འཛུགས་བྱས་པ་རྣམས་དོན་དངོས་ཡིན་མིན་གང་ལྟར་ཡང་།དེ་དང་འབྲེལ་ནས་བྱུང་བའི་གནས་ཚུལ་དང་ཤུགས་རྐྱེན་ནི་བོད་བརྒྱུད་ནང་བསྟན་སྤྱི་ཡོངས་ལ་འཕྲད་པའི་དཀའ་ངལ་ཞིག་ཏུ་གྱུར་ཡོད་པ་ལས།གོང་གསལ་མི་སྣ་རྣམས་ལས་གཞན་ལ་དཀའ་ངལ་མེད་ན་དེ་ཙམ་ཧང་སང་དགོས་པ་ཞིག་མིན།མ་འོངས་པར་བོད་པའི་བླ་སྤྲུལ་རྣམ་པའི་ངོས་ནས་ཤར་ནུབ་གང་སར་དཔལ་འབྱོར་འདུ་འགོད་ཙམ་གཙོ་བོ་མ་ཡིན་པར་བསྟན་འགྲོའི་ཆེད་དང་ཆོས་དང་མཐུན་པ་ཞིག་ཡོང་བར་འབད་བརྩོན་མ་གནང་ན་དཀའ་ངལ་ཆེན་པོ་ཞིག་ཏུ་འགྱུར་མི་སྲིད་པ་རེད་མི་འདུག་སྙམ།།